15.

NALIEHAVO VYZÝVA členské štáty, aby v spolupráci s Komisiou spoločne primeraným a vhodným spôsobom konali v súlade s odporúčaniami WHO a poradenstvom ECDC v týchto smeroch: a) prijali potrebné a vhodné opatrenia na zabezpečenie ochrany verejného zdravia, pričom sa zohľadní, že treba osobitnú pozornosť venovať všetkým formám medzinárodného cestovania. Týmito opatreniami by sa malo najmä zabezpečiť, aby: — všetky miesta vstupu do EÚ mali prostriedky na poskytovanie potrebných informácií a poradenstva osobám, u ktorých je zvýšené riziko, že sú nosičmi vírusu 2019-nCoV, o tom, ako vyhľadať vhodné zdravotné poradenstvo a starostlivosť; — existovali jasné plány a zdroje na poskytovanie primeranej starostlivosti v zariadeniach zdravotnej starostlivosti osobám, u ktorých je podozrenie alebo sa potvrdil vírus 2019-nCoV, ako aj na akékoľvek ďalšie potrebné opatrenia, ako je napríklad vysledovanie kontaktov; — sa v celej EÚ poskytovali informácie medzinárodným cestujúcim, ktorí prichádzajú do EÚ alebo prechádzajú cez EÚ z postihnutých oblastí, a aby bolo možné takéto osoby vysledovať; — v odôvodnených prípadoch môžu byť cestujúci, ktorí pricestovali alebo ďalej pokračujú v ceste z postihnutých oblastí, požiadaní, aby poskytli informácie o tom, či boli v kontakte s osobami z týchto oblastí; — sa zdravotníckym pracovníkom aj širokej verejnosti poskytovalo poradenstvo a informácie; — bol nemocničný personál ošetrujúci pacientov dostatočne chránený; a mali by byť v súlade s odporúčaniami WHO vydanými na základe MZP, práce HSC a odporúčaní ECDC, ako aj v súlade s národnými plánmi a usmerneniami; b) rozvíjali úzku a posilnenú koordináciu medzi členskými štátmi s cieľom zabezpečiť účinnosť všetkých opatrení, v prípade potreby aj opatrení v oblasti cestovania, a to pri súčasnom zabezpečení voľného pohybu v rámci EÚ, ako aj s cieľom zabezpečiť optimálnu ochranu verejného zdravia a zvýšenie informovanosti širokej verejnosti o ochorení COVID-19; c) v oblasti monitorovania a dohľadu zabezpečili neustálu výmenu informácií o vývoji vírusu 2019-nCoV na svojom území, a to prostredníctvom existujúcich európskych a medzinárodných štruktúr a v súlade s MZP a s rozhodnutím č. 1082/2013/EÚ; d) v oblasti diagnózy a liečby v súlade s rozhodnutím č. 1082/2013/EÚ a v súlade s článkom 44 MZP naďalej preukazovali solidaritu a spoluprácu vzájomnou podporou a podporou globálnej komunity pri identifikácii zdroja vírusu 2019-nCoV a jeho plného potenciálu prenosu z človeka na človeka, pri vývoji potrebnej liečby, vypracovaní spoločných usmernení pre sledovanie prípadov, pri spoločnom využívaní diagnostických kapacít podľa potreby a pri optimalizácii používania antivirotík; e) v oblasti komunikácie využívali podľa potreby HSC a jeho siete komunikátorov, poskytovali širokej verejnosti koordinované, presné, včasné a konzistentné informácie a usmernenia o ochorení COVID-19 vychádzajúce z dôkazov a dostupných údajov, čím sa prispeje k boju proti nepravdivým informáciám a dezinformáciám, ktoré môžu okrem iného viesť k diskriminácii; f) v oblasti výskumu a vývoja úzko spolupracovali navzájom a v prípade potreby aj s priemyslom a akademickou obcou s cieľom umožniť vývoj pilotnej očkovacej látky proti ochoreniu COVID-19 a vývoj diagnostických prostriedkov a antivirotík;